Para outras páxinas con títulos homónimos véxase: Roger de Flor (homónimos).

**Rogelio Arias Sanmartín**, nado en Limodre (Fene) en 1977, é un músico, cantante, compositor e produtor galego, coñecido artisticamente como **Roger de Flor**. A súa obra encádrase dentro dunha nova fornada de creadores galegos do s. XXI.

Traxectoria
-----------

### Solitario

Logo de participar en múltiples proxectos musicais, entre os que destacan a participación no grupo de rock'n'roll ferrolán Bang 74, ou o dúo La Sociedad Protectora del Hombre Mono, onde homenaxea xunto a Cris Veiga o repertorio do grupo de culto británico The Kinks, comeza a súa andaina en solitario co nome de Roger de Flor a comezos de 2007 coa presentación da súa primeira maqueta *Canciones de amor y tranca*.

Percorreu boa parte de Galicia presentando o seu traballo, con boa acollida de crítica e público, para logo retirarse temporalmente dos directos e centrarse na composición e posterior gravación de novas creacións incluídas no disco *Naturalidad Silvestre* (Felipop Discos, 2009), no que se poden atopar estilos como o swing, pop, country e balada, sempre co toque persoal e humorístico que imprime nas súas cancións, que beben de influencias como Rodrigo García, Ray Davies, Monty Python ou Vainica Doble. Este disco levaríao a percorrer as capitais galegas, ademais de Portugal, Madrid, Euskadi, León etc.

Ao longo de 2010 leva a cabo a xira de presentación do documental *Roger de Flor: Naturalidad Silvestre*, dirixido por Carlos Alberto Alonso, que protagoniza xunto a outros artistas do panorama musical galego, como Magín Blanco, O Neno Elliot e O Marqués das Vinhas, no que coa escusa de facer un seguimento da xira do seu último disco tenta analizar e dar a coñecer a situación actual de tantos artistas de locais de pequena capacidade de público en Galicia e profundar nas súas creacións como creador bohemio, autodidacta e independente.

Esta xira levouno a actuar en varios festivais de cine como o Festival de Cine Internacional de Ourense e o Festival de Cans. Ademais, o traballo estivo nomeado aos Premios Mestre Mateo do audiovisual galego (abril 2011).

En xuño do 2011 presentou o seu terceiro traballo discográfico titulado *El mundo está loco, loco, loco...*, que inclúe doce novas cancións, ademais da realización de dous videoclips promocionais: *Voy a cambiar de vida* e *Non penso volver ver a televisión*; encargado polo programa da TVG Xabarín Club para celebrar seu décimo oitavo aniversario. Con este último acadou o terceiro premio do concurso Correlingua, que trata de promocionar e difundir a música en galego.

### Etapa cos Silvestres

Integramente en galego foi o seguinte traballo discográfico, desta vez acompañado pola banda Os Silvestres, composta polo guitarrista Cabe García (Os Cempés, Mr. Dixie Jazz Band, Bellón Maceiras Quartet), o batería Sergio Galego (Huéspedes Felices, Cosmonautas Rusos), o contrabaixista Óscar Painceiras (Os Cempés, Los Tigres del Cañotas) e o charanguista e trobador galaico-portugués O Marqués das Vinhas. Xuntos presentaron no ano 2013 o seu disco *Roger de Flor presenta a: Os Silvestres*, conformado con cancións do propio De Flor e dos demais compoñentes da banda, ademais de adaptacións ao galego de clásicos universais como *Mellow Yellow* (Donovan) ou *Dedicated follower of fashion* (The Kinks). A canción *Hai un lugar no norte* (composta a medias entre Roger, o grupo portugués Os Azeitonas e o chamado "sexto silvestre", o xornalista Nicolás Vidal, habitual colaborador do grupo) foi a elixida para promocionar o novo traballo discográfico cun novo videoclip, desta vez gravado na liña ferroviaria do cantábrico.

Discografía
-----------

* *Canciones de amor y retranca* (2006)
* *Naturalidad Silvestre* (2009)
* *El mundo está loco, loco, loco...* (2011)
* *Roger de Flor presenta a: Os Silvesetres* (2013)
* *Apelón* (2016)

Videoclips
----------

* *Una desconocida más* (2008)
* *Os dous amigos* (2009)
* *¡Cuánto hay que aguantar!* (2009)
* *Días monótonos* (2010)
* *En una isla* (2011)
* *Voy a cambiar de vida* (2011)
* *Non penso volver ver a televisión* (2012)
* *¿Quién es el siguiente en la cola?* (2012)
* *Hai un lugar no norte* (2013)
* *Ferrol Vello* (2015)

Véxase tamén
------------

### Ligazóns externas

* *El espíritu silvestre ya tiene disco*, de Antía Urgorri, La Voz de Galicia
* Roger de Flor presenta "Hai un lugar no norte" no Torrente Ballester, en Ferrol 360
* Entrevista para Maketón (9/11/2013)
* Roger de Flor y Os Silvestres: En el camino, de Xavier Valiño, Efe Eme
* Discografía de Roger de Flor en Bandcamp
* Canle YouTube de Roger de Flor
* Roger de Flor en "La Fonoteca"